與羅邵諸公同遊陳氏園分江頭千樹春欲暗得樹字
作者：李彌遜
朝代：宋

paragraphs: 春風亦世情，去我若馳騖。
北枝未破粉，斷萼已飄素。
殷勤南郭綦，邀我整冠履。
著鞭向晴原，盤傳咄嗟具。
移樽晚色間，醉入衆香聚。
花浮承露盤，座繞臨風樹。
停杯憶昨遊，香色尚深駐。
重來未旬浹，頓覺心腹露。
後會雖可期，稍稍迫遲暮。
酬花了無計，一醉其殆庶。
如何競剪燭，雕繪覓奇句。
願當百罰深，肯效黄金注。